ڤلاديمير إليتش اوليانوڤ لينين المعروف بلينين (روسى: Владимир Ильич Ульянов Ленин |Vladimir Ilyich Ulyanov Lenin|) ولد يوم 22 ابريل عام 1870 و توفي يوم 21 يناير 1924). كان ثورى روسى, و زعيم الحزب البلشفى و حزب العمل الاشتراكى الاجتماعى, وأسس المذهب اللينينى السياسى. لينين رفع شعار "الارض والخبز والسلام". كان اول رئيس للاتحاد السوڤييتى بعد الثوره البلشيڤيه اللى قادها سنة 1917. اتولد واتربى فى مدينة سيمبيرسك ‹Симби́рск› (دلوقتى أوليانوڤسك ‹Улья́новск›) فى روسيا, ابوه كان شغال فى القطاع العام. لينين اتخرج من كلية الحقوق وبعد ما اخد الرخصة اللى تسمحله يشتغل محامى ساب الموضوع و ركز فى العمل الثوري وفضل يدرس الماركسيه و الشيوعيه والاشتراكيه والنظريات السياسيه فى مدينة سانت بطرسبورج. فى 7 ديسمبر 1895 اتقبض عليه وفضل فى السجن لمدة سنه و بعدين نفوه لسيبريا اللى كان منفى فيها عدد كبير من المثقفين والسياسيين سواء كانوا من انصار الليبراليه او الشيوعيه او الاشتراكيه حيث ان كلهم كانوا معاديين للنظام القيصرى وقتها. وهو فى المنفى اتجوز واحده اشتراكيه اسمها ناديجدا كروبسكايا فى يوليه سنة 1898, بعد كدا فى ابريل كتب اول كتبه "تطور الراسماليه فى روسيا" و بعدها رجع روسيا و اصدر جورنال اشتراكى اسمه " اسكرا " و فضل يكتب كتب بتشجع على العمل الثورى.